Pietro Parolin ja Eesti välisminister Marina Kaljurand (2016).
**Pietro Parolin** (sündinud 17. jaanuaril 1955 Schiavonis Itaalias) on roomakatoliku vaimulik. Ta on alates 15. oktoobrist 2013 Vatikani riigisekretär ja alates 22. veebruarist 2014 kardinal. Ta valdab lisaks itaalia keelele ka inglise, prantsuse ja saksa keelt. Parolin on ainus Vatikani riigisekretär, kes on külastanud Eestit.[*viide?*]

Parolin sündis ehitustarvete poe juhi Luigi Parolini ja tema abikaasa, kooliõpetaja Ada Miotti kolmelapselises peres. Kohaliku preestri mõjul asus Parolin 1969 õppima Vicenza seminaris ja ordineeriti 27. aprillil 1980 preestriks. Ta oli Schio Santissima Trinità kiriku abipreester, seejärel õppis 1983–1986 Roomas Gregoriuse ülikoolis, omandades doktorikraadi kanoonilise õiguse alal. Lisaks õppis ta paavstlikus akadeemias diplomaatiat.[*viide?*]

Parolin töötas 1986–1989 Nigeerias lihtametniku (*adetto*) ja siis sekretärina. Seejärel oli ta 1989–1992 sekretär Mehhikos. Johannes Paulus II määras ta 14. mail 1988 kaplaniks. 1992–2002 töötas ta riigisekretariaadis 1. klassi nuntsiatuuri sekretärina ja nõunikuna. 16. veebruaril 2000 sai temast paavsti auprelaat. Sügisest 2002 augustini 2009 oli ta riigisekretariaadi välissuhete osakonna asesekretär.[*viide?*]

Paavst Benedictus XVI määras Parolini 17. augustil 2009 Acquapendente titulaarpiiskopiks ja nuntsiuseks Venezuelas. Ta ordineeriti piiskopiks 12. septembril 2009 Vatikanis. 
Paavst Franciscus määras ta 15. oktoobril 2013 Vatikani riigisekretäriks ja 22. veebruaril 2014 Santi Simone e Giuda Taddeo a Torre Angela kardinalpreestriks.[*viide?*]

Visiit Eestisse
---------------

 Pietro Parolini vapp.
Parolin tegi 10.–11. mail 2016 ametliku visiidi Eestisse, millega märkis Eesti ja Püha Tooli vaheliste diplomaatiliste suhete taastamise 25. aastapäeva. Ta kohtus president Toomas-Hendrik Ilvese, välisminister Marina Kaljurannaga ja Riigikogu esimehe Eiki Nestoriga. Kohtumisel peaminister Taavi Rõivasega Toompeal arutati julgeoleku olukorda ning Venemaa tegevust Ukrainas ja Süürias.  Seejärel osales Parolin oikumeenilisel teenistusel Tallinna toomkirikus ja pidas õhtul missa Tallinna Peeter-Pauli katedraalis.

|  |  |  |
| --- | --- | --- |
| "| *Siin Eestis on katoliku kogukond väike. Seepärast on oluline iga liige Evangeeliumi väärtuslikul kuulutamisel ning õpetuse levitamisel... Lahkhelid kristlaste vahel on Kristuse tahte vastased. Meie oikumeenilises pühendumuses peaks Tema sõnad alati innustama meie mõtteid ja tegusid ning julgustama jätkama, isegi kui tundub, et me ei saavuta eriti või üldse edu.* | "|

Kardinal külastas 11. mail Tartut, kus pidas kell 12 Tartu ülikoolis avaliku loengu, milles ta tutvustas Püha Tooli diplomaatilist tegevust ja tundis muret olukorra pärast Ukrainas.

|  |  |  |
| --- | --- | --- |
| "| *Nagu minu mainitud näidetest näha saate, on Püha Tooli diplomaatilise tegevuse keskmes inimene, kelle võõrandamatu ja transtsendentne väärikus põhineb lõpuks sellel, et olles loodud Jumala näo järgi ja sarnaseks, on ta avatud transtsendentsele. Sellest teadlikuna on Püha Tool sügavalt huvitatud inimkonna, kui terviku hüvangust.* | "|

Ta kohtus Tartu linnapea Urmas Klaasiga ja pidas missa Tartu katoliku kirikus.  Kardinal Parolin külastas enne Eestist lahkumist ka Valga Pühavaimu kirikut.

Viited
------

1. ↑   Kardinal Parolini visiidi kokkuvõte. Eesti Kirik.
2. ↑   Kardinal Parolini kohtumine Riigikogu esimehe Eiki Nestoriga.
3. ↑  "Peaminister Rõivase kohtumine Vatikani riigisekretäriga. Eesti Vabariigi Valitsuse koduleht". Originaali arhiivikoopia seisuga 1. juuli 2016. Vaadatud 2. juunil 2016.
4. ↑  Kardinal Parolini jutlus Peeter-Pauli katedraalis.[*alaline kõdulink*]
5. ↑  Loeng Tartu ülikoolis.[*alaline kõdulink*]
6. ↑  Kardinal Parolin Tartu katoliku kirikus.[*alaline kõdulink*]

Välislingid
-----------

* Artikkel Pietro Parolini kohta.

|  |  |  |
| --- | --- | --- |
| Eelnev**Tarcisio Bertone** | **Vatikani kardinal-riigisekretär**2013– | Järgnev' |